Ríkisstjórnin var sökuð um árásir á menningu í landinu og fjölmiðla á Alþingi í dag í ræðu sem Steingrímur J. Sigfússon , þingmaður Vinstrihreyfingarinnar - græns framboðs , flutti . Sagði hann hærri virðisaukaskatt á bækur og lægri framlög í menningarsjóði vera tilræði við menninguna . „ En öllu alvarlegra er þó það viðhorf sem birtist í stanslausum árásum á fjölmiðla og fjölmiðlamenn þar sem þeir eru hundeltir fyrir það að segja fréttir , sérstaklega ef það eru fréttir af ríkisstjórninni , “ sagði Steingrímur . Sakaði hann fjölmiðlafulltrúa ríkisstjórnarinnar um að reyna að stýra umfjöllun fjölmiðla um Sigmund Davíð Gunnlaugsson forsætisráðherra og ríkisstjórnina . Ekki þyrfti síðan að fjölyrða um „ aðför “ stjórnvalda að Ríkisútvarpinu . „ Staðreyndin er sú að það eru áratugir síðan svona viðhorf hafa sést í umræðu á Íslandi . Að menn bara beinlínis ætli að kúska fjölmiðla til hlýðni , berja þá niður með fjárhagssvipu eða með því að vera með menn á launum við það að reyna að koma í veg fyrir að það séu fluttar hlutlægar fréttir af ríkisstjórninni sem vissulega eru ekki allar góðar enda ekki efni til . “